b'\n_START_ARTICLE_\nAnton Bernard\n_START_SECTION_\nSeuraura\n_START_PARAGRAPH_\nBernard on HC Neumarkt/Egnan kasvatti. H\xc3\xa4n oli kaudella 2004\xe2\x80\x932005 seuran U19-junioreiden paras maalintekij\xc3\xa4 22 osumallaan. Kaudeksi 2005\xe2\x80\x932006 16-vuotias Bernard siirtyi Saksan Deutsche Nachwuchsligan Starbulls Rosenheimiin. Kaudella 2006\xe2\x80\x932007 h\xc3\xa4n debytoi seuran miesten joukkueessa maan kolmanneksi korkeimmalla sarjatasolla Oberligassa._NEWLINE_Kaudeksi 2008\xe2\x80\x932009 Bernard palasi kotimaahansa ja siirtyi HC Bolzanon Serie A -joukkueen riveihin. H\xc3\xa4nen tulokaskautensa Italian p\xc3\xa4\xc3\xa4sarjatasolla toi 30 runkosarja- ja viidess\xc3\xa4 playoff-ottelussa tehot 1+6=7. Bernard voitti sek\xc3\xa4 Italian mestaruuden, Italian cupin ett\xc3\xa4 Italian Supercupin. H\xc3\xa4n edusti Bolzanoa kauden aikana my\xc3\xb6s Continental Cupissa. Kaudeksi 2009\xe2\x80\x932010 Bernard siirtyi Yhdysvaltoihin EJHL-junioriliigan Valley Jr. Warriorsiin. H\xc3\xa4n oli tehoilla 33+17=50 joukkueen paras maalintekij\xc3\xa4 ja jakoi sis\xc3\xa4isen pistep\xc3\xb6rssin voiton Christian Cowlesin kanssa. Bernard jakoi my\xc3\xb6s koko liigan maalip\xc3\xb6rssin toisen sijan New Hampshire Jr. Monarchsin Alex Gacekin kanssa edell\xc3\xa4\xc3\xa4n vain South Shore Kingsin Chris Wagner. H\xc3\xa4n pelasi kauden aikana EJHL:n t\xc3\xa4hdist\xc3\xb6ottelussa._NEWLINE_Kes\xc3\xa4ll\xc3\xa4 2010 Bernard harjoitteli SM-liigajoukkue Saimaan Pallon kanssa, jota edusti h\xc3\xa4nen pikkuveljens\xc3\xa4 Andreas. Anton Bernard palasi kaudeksi 2010\xe2\x80\x932011 kuitenkin kotimaahansa HC Bolzanon riveihin. Kauden 2011\xe2\x80\x932012 p\xc3\xa4\xc3\xa4tteeksi h\xc3\xa4n voitti Italian-mestaruuden. Kaudella 2012\xe2\x80\x932013 Bernard voitti Italian Supercupin. H\xc3\xa4n osallistui kauden aikana joukkueen kanssa my\xc3\xb6s Continental Cupiin. Kaudeksi 2013\xe2\x80\x932014 Bolzano siirtyi pelaamaan It\xc3\xa4vallan Erste Bank Eishockey Ligaan, jossa Bernard teki ensimm\xc3\xa4isell\xc3\xa4 kaudellaan runkosarjassa tehot 6+13=19. H\xc3\xa4n voitti kauden p\xc3\xa4\xc3\xa4tteeksi liigan mestaruuden. Kaudella 2015\xe2\x80\x932016 Bernard toimi Bolzanon varakapteenina. Kauden 2017\xe2\x80\x932018, kev\xc3\xa4\xc3\xa4n 2018 seitsem\xc3\xa4nness\xc3\xa4 finaaliottelussa 20. huhtikuuta 2018 vieraissa EC Salzburgia vastaan Bernard sy\xc3\xb6tti Luca Frigon tekem\xc3\xa4n 2\xe2\x80\x933-voittomaalin, mik\xc3\xa4 ratkaisi Bolzanolle EBEL:n mestaruuden._NEWLINE_Bernard nimettiin kaudeksi 2018\xe2\x80\x932019 Bolzanon kapteeniksi.\n_START_SECTION_\nMaajoukkueura\n_START_PARAGRAPH_\nBernard edusti Italiaa MM-kilpailuissa vuosina 2012, 2014 ja 2017, joista viimeisimm\xc3\xa4ss\xc3\xa4 turnauksessa h\xc3\xa4n toimi joukkueensa kapteenina. Bernard pelasi my\xc3\xb6s IA-divisioonan MM-kilpailuissa vuosina 2013, 2015 ja 2016, joista kahdessa j\xc3\xa4lkimm\xc3\xa4isess\xc3\xa4 turnauksessa h\xc3\xa4n toimi Italian kapteenina. Vuosien 2013 ja 2016 turnaukset p\xc3\xa4\xc3\xa4ttyiv\xc3\xa4t hopeaan. Bernard pelasi my\xc3\xb6s Sot\xc5\xa1in olympiakisojen 2014 ja Pyeonchangin olympiakisojen 2018 karsinnoissa, joista j\xc3\xa4lkimm\xc3\xa4isiss\xc3\xa4 karsinoissa h\xc3\xa4n toimi Italian kapteenina. Pyeongchangin kisojen esikarsintaturnauksessa Bernard jakoi joukkueen sis\xc3\xa4isen pistep\xc3\xb6rssin voiton Marco Insamin ja Armin Helferin kanssa tehoilla 1+3=4. Yhteens\xc3\xa4 h\xc3\xa4n on pelannut 82 A-maaottelua tehipistein 10+16=26._NEWLINE_Bernard pelasi my\xc3\xb6s alle 20-vuotiaiden I-divisioonan MM-kilpailuissa vuosina 2007 ja 2009, joista ensimm\xc3\xa4isess\xc3\xa4 turnauksessa h\xc3\xa4n jakoi Italian sis\xc3\xa4isen tehotilaston voiton Ivan Demetzin kanssa lukemalla +2. Vuoden 2009 turnauksessa Bernard toimi joukkueen kapteenina ja oli Italian paras pistemies tehoilla 2+3=5. H\xc3\xa4net valittiin joukkueensa turnauksen parhaaksi pelaajaksi. Bernard pelasi my\xc3\xb6s alle 20-vuotiaiden II-divisioonan MM-kilpailuissa vuonna 2008, jolloin h\xc3\xa4n voitti kultaa. Bernard jakoi kahdeksalla osumallaan koko turnauksen A-lohkon maalip\xc3\xb6rssin voiton joukkuetoverinsa Marco Insamin kanssa._NEWLINE_Bernard pelasi my\xc3\xb6s alle 18-vuotiaiden II-divisioonan MM-kilpailuissa vuosina 2006 ja 2007, joista ensimm\xc3\xa4inen turnaus p\xc3\xa4\xc3\xa4ttyi kultaan. Vuoden 2007 turnauksessa h\xc3\xa4n jakoi tehoilla 3+2=5 Italian sis\xc3\xa4isen pistep\xc3\xb6rssin voiton Florian Runerin kanssa ja sis\xc3\xa4isen maalip\xc3\xb6rssin voiton Florian Wieserin kanssa.\n_START_SECTION_\nMuuta\n_START_PARAGRAPH_\nBernardin isoveli Manfred ja pikkuveli Andreas ovat pelanneet j\xc3\xa4\xc3\xa4kiekkoa maalivahteina. Heist\xc3\xa4 Andreas on Italian maajoukkuemaalivahti, joka pelaa SM-liigajoukkue Porin \xc3\x84ssiss\xc3\xa4.'